సరికొత్త గరిష్టాలకు సెన్సెక్స్‌.. పీఎస్‌యూ షేర్ల హవా
- మరో 400 పాయింట్ల పరుగు
- 10,450కి చేరిన ఎన్‌ఎస్‌ఈ నిఫ్టీ
ముంబయి: సులభతర వ్యాపారంలో భారత ర్యాంకు మెరుగుపడిందన్న నివేదికలు బుధవారం దేశీయ స్టాక్‌ మార్కెట్లలో మరింత ఉత్సాహాన్ని నింపాయి. దీంతో బీఎస్‌ఈ సెన్సెక్స్‌ మరో 400 పాయింట్ల మేర పెరిగి కొత్త గరిష్టాలకు చేరింది. ఈజ్‌ ఆఫ్‌ డూయింగ్‌ బిజినెస్‌ దేశాల జాబితాలో భారత్‌ ఏకంగా 30 స్థానాలు ఎగబాకి వందో ర్యాంకునకు చేరిందన్న ప్రపంచ బ్యాంకు నివేదిక మదుపర్లలో విశ్వాసాన్ని నింపింది. మరోవైపు 2017 సెప్టెంబర్‌లో కీలక రంగాల ఉత్పత్తి వృద్ధి రేటు పెరగడం మార్కెట్లకు మరింత మద్దతునిచ్చాయి. దీనికితోడు పలు కార్పొరేట్‌ కంపెనీలు అంచనాలు మించి మెరుగైన ఆర్ధిక ఫలితాలు ప్రకటించడం కలిసొచ్చింది. ఈ పరిణామాల మధ్య బీఎస్‌ఈ సెన్సెక్స్‌ 387.14 పాయింట్లు పెరిగి 33,600.27 వద్ద ముగిసింది. దీంతో బీఎస్‌ఈ సరికొత్త రికార్డులను సాధించినట్టయ్యింది. ఉదయం 33,344 వద్ద మొదలైన సూచీ ఓ దశలో గరిష్టంగా 33,652 మార్క్‌ను తాకింది. ఇది వరకు అక్టోబర్‌ 30న గరిష్టంగా 33,266 పాయింట్ల వద్ద నమోదయ్యింది. ఎన్‌ఎస్‌ఈ నిఫ్టీ తొలిసారి 10,450 మార్క్‌ను తాకింది. నిఫ్టీ 105 పాయింట్లు రాణించి 10,440 వద్ద ముగిసింది.
బీఎస్‌ఈలో రంగాల వారిగా రియాల్టీ సూచీ అత్యధికంగా 2.93 శాతం పెరిగింది. ఇదే క్రమంలో బ్యాంకింగ్‌ 2.01 శాతం, లోహ సూచీ 1.89 శాతం, ఎఫ్‌ఎంసీజీ 1.33 శాతం చొప్పున పెరిగి మార్కెట్లకు దన్నుగా నిలిచాయి. కన్సూమర్‌ డ్యూరెబుల్స్‌ 0.61 శాతం, ఆటో 0.2 శాతం, వైద్య సూచీ 0.16 శాతం, విద్యుత్‌ 0.08 శాతం చొప్పున నష్టపోయాయి. సెన్సెక్స్‌-30లో భారతీ ఎయిర్‌టెల్‌ 8.19 శాతం, స్టేట్‌ బ్యాంకు ఆఫ్‌ ఇండియా 4.58 శాతం, ఐసీఐసీఐ బ్యాంకు 4.42 శాతం, హెచ్‌డీఎఫ్‌సీ 2.58 శాతం, యాక్సిస్‌ బ్యాంకు 2.05 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు డాక్టర్‌ రెడ్డీస్‌ 2.9 శాతం, పవర్‌ గ్రిడ్‌ 1.06 శాతం, హీరో మోటో కార్ప్‌ 0.09 శాతం, సన్‌ ఫార్మా 0.89 శాతం, బజాజ్‌ ఆటో 0.6 శాతం చొప్పున అధికంగా నష్టపోయిన వాటిలో టాప్‌లో ఉన్నాయి.
ప్రభుత్వ రంగ బ్యాంకులకు రూ.2.11 లక్షల కోట్ల మూలధనం సమకూర్చుతామన్న కేంద్ర ప్రభుత్వ హామీ ఇప్పటికీ మార్కెట్లలో ఆ సూచీలకు మద్దతునిస్తోంది. మరోవైపు మౌలిక వసతుల రంగానికి పెద్దపీట వేస్తామన్న ప్రభుత్వ ప్రకటన వల్ల మౌలిక వసతుల సూచీలు పరుగులు పెడుతున్నాయి. నిఫ్టీలో పీఎస్‌యూ బ్యాంకింగ్‌ సూచీ 3 శాతం పెరిగింది.
రియాల్టీ సూచీలు ఆరు మాసాల గరిష్టానికి చేరాయి. పీఎస్‌బీ సూచీల్లో సిండికేట్‌ బ్యాంకు, అలహాబాద్‌ బ్యాంకు, ఎస్‌బీఐ, ఆంధ్రా బ్యాంకు షేర్లు 4.9 శాతం మేర పెరిగాయి. రియాల్టీలో గోద్రెజ్‌ ప్రాపర్టీస్‌, ఇండియా బుల్స్‌ రియల్‌ ఎస్టేట్‌, డీఎల్‌ఎఫ్‌ షేర్లు 4-8 శాతం మేర ర్యాలీ చేశాయి. అంతర్జాతీయంగా ఈజ్‌ ఆఫ్‌ డూయింగ్‌ బిజినెస్‌లో భారత ర్యాంకింగ్‌ మెరుగుపడటానికి తోడు ప్రపంచ మార్కెట్లు కూడా సానుకూలంగా నమోదవడం మదుపర్లలో విశ్వాసాన్ని పెంచాయి. ఆసియన్‌ షేర్లు 10 ఏండ్ల గరిష్ట స్థాయిని తాకాయి.
మీ స్నేహితులకు రికమెండ్ చెయ్యండి